રિઝર્વ બેન્ક ઓફ ઈન્ડિયા (આરબીઆઈ)એ મુખ્ય વ્યાજ દર (રેપો રેટ)માં અડધા ટકાનો ઘટાડો કરીને બજારને આશ્ચર્ય આપ્યું છે. મુખ્ય વ્યાજ દર જે હાલમાં ૭.૨૫ ટકા હતો તે હવે ૬.૭૫ ટકા સાથે માર્ચ ૨૦૧૧ની સપાટી પર આવી ગયો છે. વર્તમાન વર્ષમાં જાન્યુઆરીથી અત્યારસુધીમાં આ ચોથો ઘટાડો છે. આરબીઆઈના નિર્ણયને કારણે હાઉસિંગ લોન, કાર લોન, પરસનલ લોન સહિત અન્ય લોન્સના હપ્તા (ઈએમઆઈ)માં ઘટાડો જોવા મળશે. જો કે રિઝર્વ બેન્કે આજની નાણાં નીતિની સમીક્ષામાં સીઆરઆર તથા એસએલઆર અનુક્રમે ૪ ટકા તથા ૨૧.૫૦ ટકા યથાવત રાખ્યા છે. નાણાંકીય વર્ષ ૨૦૧૫-૧૬ માટેના આર્થિક વિકાસ દરનો ટાર્ગેટ જે અગાઉ ૭.૬૦ ટકા હતો તે ઘટાડીને ૭.૪૦ ટકા કરાયો છે. આ ઉપરાંત નાણાંકીય વર્ષ ૨૦૧૬-૧૭ના અંતનો ફુગાવાનો લક્ષ્યાંક ઘટાડીને પાંચ ટકા કરાયો છે.